সে-কারণেই তিনি হয়ে রইলেন মন্বন্তরের শিল্পী। ১৯৪৬ সালে তেভাগার ঠিক আগে পি সি যোশী তাঁকে মুম্বাই নিয়ে না গেলে তার প্রত্যক্ষ অভিজ্ঞতার আলোকে আমরা তেভাগার চিত্র পেতাম, যা হতো বাংলার চিত্রকলার মূল্যবান সম্পদ। তবু যে-চিত্রগুলো তিনি এঁকেছেন তার মধ্যে ‘তেভাগার প্রতিরোধ’, ‘ফসলের অধিকার’ শিরোনামের ছবি দুটি ছাড়াও শিরোনামহীন আরো কয়েকটি ছবি দেখতে পাই। ছবিগুলোর প্রতিটিতে আন্দোলনের সময়কার আবহ ফুটে উঠেছে। কালি-তুলিতে আঁকা ‘তেভাগার প্রতিরোধ’ ছবিটাতে দেখতে পাই, সন্তানের মমতায় কর্তিত ধানের আঁটি বুকের সঙ্গে চেপে ধরে বসে আছে এক কৃষকরমণী, আর তার পাশে লাঠি হাতে পাহারায় এক যুবক কৃষক। অধিকার আদায়ের সংগ্রামের কী অসাধারণ জীবন্ত প্রতিচ্ছবি! ‘ফসলের অধিকার’ ছবিটাতে দেখতে পাই ফসলের মাঠে পড়ে থাকা প্রাণহীন এক কৃষকের দেহ, বুকের তলে কর্তিত ধানের গোছা, কাস্তেটা তখনো ডান হাতে ধরা, বাঁহাত মুষ্টিবদ্ধ, বুকের নিচ থেকে রক্তের ধারা বয়ে চলেছে, ভিজিয়ে দিয়েছে সবুজ ধান, পাশে শক্ত মুঠোয় চেপে ধরা লাঠি নিয়ে ছুটে চলেছেন সুঠাম দেহের কৃষক শত্রম্নর মোকাবেলায়, আর এ-দুটি ফিগরের মাঝে একটি নারীমূর্তি বাঁহাতে একটি ঝান্ডা নিয়ে ছুটে চলেছে সামনে। ছবিটির এই নারীমূর্তি মনে করিয়ে দেয়, ১৮৩০ সালে ফরাসি চিত্রকর ইউজেন দেলাক্রোয়ার আঁকা ‘লিবার্টি’ ছবিটির কথা। চারপাশে ছড়িয়ে-ছিটিয়ে থাকা অসংখ্য মৃতদেহ ডিঙিয়ে প্রবল বিক্রমে মুক্তিকামী যোদ্ধাদের সঙ্গে নিয়ে এগিয়ে চলেছেন এক নারী, যার ডান হাতে ঝান্ডা আর বাঁহাতে রাইফেল। অসাধারণ প্রতিবাদী চেতনার ধারক ছবিটি। চিত্তপ্রসাদ ছবিদুটি এঁকেছিলেন তেভাগার অনেক পরে। ‘তেভাগার প্রতিরোধ’ ১৯৫১ সালে, আর ‘ফসলের অধিকার’ ১৯৫৭ সালে। অন্য ছবিগুলোর একটিতে দেখতে পাই বিসত্মীর্ণ ফসলের মাঠ, একপাশে এক কৃষক রমণী ধান কাটছেন, অন্য আরেক রমণী আঁটি বাঁধছেন, তার পাশে জড়ো করা হচ্ছে ধান, তা ঘিরে বসে আছেন সতর্ক কৃষক, পাশে লাঠি হাতে দণ্ডায়মান কিষানি। অন্য একটি ছবিতে দেখতে পাই, কাস্তে-হাতুড়ি আঁকা ঝান্ডা পুঁতে জমির সীমানা নির্ধারণ করে ধানকাটা চলছে। কিষানি ধান কাটছেন, পাশে লাঠি হাতে পাহারায় সুঠামদেহী কৃষক, কাটা ধান আঁটি বেঁধে মাথায় তুলে নিরাপদ গন্তব্যে ছুটছেন তারা, একহাতে মাথার আঁটি সামলাচ্ছেন, অন্য হাতে নিরাপত্তার জন্য বহন করছেন বাঁশের লাঠি। অসিত্মত্বের সংগ্রাম ও অধিকার আদায়ে কৃতসংকল্প কৃষকের প্রত্যয়ী চিত্র। অন্য আরেকটি ছবিতে রাইফেল তাক করে অবস্থান নেওয়া পুলিশের মুখোমুখি লাঠি হাতে প্রতিরোধ-উদ্যত জনতা, গুলিতে একজন লুটিয়ে পড়েছে। আন্দোলনের সময় পুলিশি বর্বরতার চূড়ান্তরূপ এই চিত্রে ধরা পড়েছে। বস্ত্তত স্বল্প হলেও চিত্তপ্রসাদ তেভাগা আন্দোলনের যে- ছবি এঁকেছেন তা সে-সময়কার পরিস্থিতির অনেকটাই আমাদের উপলব্ধিতে এনে দেয়। কিন্তু শিল্পী চিত্তপ্রসাদের মূল্যায়নে তাঁর তেভাগার ছবি নিয়ে সমালোচকরা কোনো মন্তব্য করেন না। যেমন, রণজিৎ সিং চিত্তপ্রসাদের ছবির বিষয়বস্ত্ত নিয়ে যে-মন্তব্য করেছেন তা পড়লে মনে হবে চিত্তপ্রসাদ নিছকই আটপৌরে জীবনের শিল্পী, যিনি জীবনের সুখময় আনন্দঘন দিকগুলোই তুলে ধরতে চেয়েছেন। তার লেখনী থেকে আমরা তেমনই একটি চিত্র পাই :